(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ϟΖ΄

Δευτέρα 24 Μαρτίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ. κ. Θ. Πέρκα και Οζγκιούρ Φερχάτ., σελ.
3. Ανακοινώνεται ότι με την από 21 Μαρτίου 2025 επιστολή του προς τον Πρόεδρο της Βουλής, ο Πρόεδρος της Κοινοβουλευτικής Ομάδας της Νέας Δημοκρατίας, κ. Κυριάκος Μητσοτάκης, μας γνωστοποιεί ότι ως Κοινοβουλευτικός Εκπρόσωπος της Κοινοβουλευτικής Ομάδας της Νέας Δημοκρατίας ορίζεται ο Βουλευτής κ. Αθανάσιος Πλεύρης και ως Αναπληρωτές του ορίζονται οι Βουλευτές κ. Παναγιώτης Μηταράκης και κ. Μακάριος Λαζαρίδης., σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Τετάρτης 25 Μαρτίου 2025., σελ.
2. Συζήτηση επικαίρων ερωτήσεων:
 α) Προς τον Υπουργό Αγροτικής Ανάπτυξης και Τροφίμων:
 i. με θέμα: «Αδιαφορία και απροθυμία για την κατασκευή του Φράγματος του Αγιονερίου», σελ.
 ii. με θέμα: «Η καθυστέρηση του προγράμματος αναδασμών αποτελεί πληγή για ανάπτυξη της αγροτικής οικονομίας στην Περιφερειακή Ενότητα Ροδόπης», σελ.
 β) Προς τον Υπουργό Εξωτερικών με θέμα: «Ποια είναι η θέση της ελληνικής κυβέρνησης στις βλέψεις της Τουρκίας να συμμετάσχει ως μόνιμο μέλος του Συμβουλίου Ασφαλείας του ΟΗΕ;», σελ.

ΠΡΟΕΔΡΕΥΩΝ

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:
 ΚΩΝΣΤΑΝΤΙΝΟΠΟΥΛΟΣ Ο. , σελ.

Β. Επί των επικαίρων ερωτήσεων:
 ΑΧΜΕΤ Ι. , σελ.
 ΚΟΚΚΑΛΗΣ Β. , σελ.
 ΠΑΠΑΔΟΠΟΥΛΟΥ Α. , σελ.
 ΣΤΑΜΕΝΙΤΗΣ Δ. , σελ.
 ΧΟΥΡΔΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ϟΖ΄

Δευτέρα 24 Μαρτίου 2025

Αθήνα, σήμερα στις 24 Μαρτίου 2025, ημέρα Δευτέρα και ώρα 14.57΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι, συνάδελφοι, καλησπέρα και χρόνια πολλά. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 20-3-2025 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ϞΣΤ΄ συνεδριάσεώς του, της Πέμπτης 20 Μαρτίου 2025, σε ό,τι αφορά την ψήφιση στο σύνολο του σχεδίου νόμου: «Αναδιοργάνωση της δομής της Ελληνικής Αστυνομίας και αναβάθμιση της εκπαίδευσης του ένστολου προσωπικού της - Εκσυγχρονισμός του θεσμού της ηλεκτρονικής επιτήρησης υποδίκων, καταδίκων και κρατουμένων σε άδεια - Ρύθμιση θεμάτων κρατουμένων σε σωφρονιστικά καταστήματα και άλλες διατάξεις»)

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Τετάρτης 25 Μαρτίου 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 704/21-3-2025 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας της Νέας Δημοκρατίας κ. Ευστράτιου Σιμόπουλου προς τον Υπουργό Υποδομών και Μεταφορών, με θέμα: «Τραμ, θαλάσσιες συγκοινωνίες και στοά Αγίου Μηνά στη Θεσσαλονίκη».

2. Η με αριθμό 707/3-2025 επίκαιρη ερώτηση του Βουλευτή Κοζάνης της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Παρασκευά Κουκουλόπουλου προς τον Υπουργό Εθνικής Οικονομίας και Οικονομικών, με θέμα: «Οι τέσσερεις νέες Προσκλήσεις ΠΔΑΜ συνιστούν εμπαιγμό των μικρομεσαίων παραγωγών ΑΠΕ».

3. Η με αριθμό 703/21-3-2025 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεώργιου Καραμέρου προς τον Υπουργό Υποδομών και Μεταφορών, με θέμα: «Απαράδεκτη εξαίρεση θυμάτων του εγκλήματος στα Τέμπη από τη διαδικασία των αποζημιώσεων».

4. Η με αριθμό 719/24-3-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υποδομών και Μεταφορών, με θέμα: «Κίνδυνοι από την κατασκευή του νέου αεροδρομίου στο Καστέλλι του Δήμου Μινώα - Πεδιάδας της Περιφέρειας Κρήτης».

5. Η με αριθμό 698/20-3-2025 επίκαιρη ερώτηση του Βουλευτή Σερρών της Κοινοβουλευτικής Ομάδας της Ελληνικής Λύσης κ. Κωνσταντίνου Μπούμπα προς τον Υπουργό Υποδομών και Μεταφορών, με θέμα: «Κατάργηση εκδοτηρίων σε 34 σιδηροδρομικούς σταθμούς σε όλη την Ελλάδα».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου τη Δευτέρα 24 Μαρτίου 2025 ότι οι επίκαιρες που θα συζητηθούν είναι οι εξής:

Οι υπ’ αριθμόν 669/17-3-2025 και η 670/17-3-2025. Η υπ’ αριθμόν 671/17-3-2025, που απευθύνεται προς τον Υπουργό Υποδομών και Μεταφορών κ. Χρίστο Δήμα, δεν θα απαντηθεί λόγω αναρμοδιότητας.

Ξεκινάμε με τη δεύτερη υπ’ αριθμόν 671/17-3-2025 επίκαιρη ερώτηση πρώτου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασίλειου Κόκκαλη προς τον Υπουργό Αγροτικής Ανάπτυξης και Τροφίμων, με θέμα: «Αδιαφορία και απροθυμία για την κατασκευή του φράγματος του Αγιονερίου».

Τον λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε, και χρόνια πολλά.

Κύριε Υπουργέ, όπως πολύ καλά γνωρίζετε, το θέμα με το νερό, η λειψυδρία είναι ένα πολύ σοβαρό θέμα και ένας από τους μεγαλύτερους κινδύνους σήμερα για τον πρωτογενή τομέα και ειδικά στη Θεσσαλία.

Ήδη πριν λίγες ώρες έγινε και μια σχετική σύσκεψη στην Περιφέρεια Θεσσαλίας για την αντιμετώπιση των αρδευτικών αναγκών. Το συγκεκριμένο έργο είναι το φράγμα Αγιονερίου στην Ελασσόνα. Είχε ξεκινήσει από πολύ παλιά. Είχαν γίνει μελέτες. Εγκαταλείφθηκε, όμως. Έγινε μια μελέτη από την Περιφέρεια Θεσσαλίας κόστους οφέλους. Έχει ενταχθεί και περιλαμβάνεται στη δεύτερη αναθεώρηση των σχεδίων διαχείρισης.

Είναι ένα έργο το οποίο θα καλύψει όλη την Επαρχία Ελασσόνας, ένα έργο ζωτικής σημασίας, κύριε Υπουργέ. Ένα έργο, η χρησιμότητα του οποίου επιβεβαιώθηκε και από τη μελέτη κόστους και οφέλους, με συνολική χωρητικότητα του ταμιευτήρα στα 15 εκατομμύρια κυβικά μέτρα, από τα οποία μπορούν να χρησιμοποιηθούν 13 εκατομμύρια κυβικά μέτρα νερού ετησίως για την άρδευση 25.000 στρεμμάτων. Η περίοδος ανάλυσης της μελέτης είναι τριάντα έτη. Αυτό το έργο, το φράγμα Αγιονερίου στην Ελασσόνα, κύριε Υπουργέ, είναι έργο για το μέλλον της περιοχής, για την επιβίωση της περιοχής. Δεν είναι υπερβολή αυτό το οποίο λέω, είναι η πραγματικότητα.

Το 2022 είχα κάνει μια ερώτηση στο Υπουργείο Αγροτικής Ανάπτυξης και Τροφίμων, η οποία είχε τίτλο «Το φράγμα Αγιονερίου, έργα υδροληψίας, αρδευτικό δίκτυο, καθώς και τα έργα τους για τον αναδασμό Ελασσόνα –Τσαριτσάνη - Γαλανόβρυση και Στεφανόβουνο» και με έκπληξη μού απήντησε ο προηγούμενος συνάδελφός σας κ. Στύλιος ότι αυτό το έργο δεν σχεδιάστηκε, δεν μελετήθηκε και δεν χρηματοδοτήθηκε από το Υπουργείο και εκφεύγει της αρμοδιότητας του Υπουργείου Αγροτικής Ανάπτυξης και Τροφίμων.

Ελπίζω και εύχομαι να μην είναι η ίδια η απάντηση, γιατί έγινε μια σύσκεψη στο Δημαρχείο Ελασσόνας την προηγούμενη Κυριακή με επιμέλεια του δημάρχου. Συμμετείχε και η Περιφέρεια Θεσσαλίας. Παρουσιάστηκε η μελέτη κόστους και οφέλους και οι κάτοικοι στην Ελασσόνα -και όχι μόνο, σε όλη την επαρχία Ελασσόνας- περιμένουν από την Κυβέρνηση τον οδικό χάρτη να ξεκινήσει αυτό το έργο, το οποίο έχει συμπεριληφθεί στη δεύτερη -επαναλαμβάνω- αναθεώρηση Σχεδίων Διαχείρισης των Λεκανών Απορροής Ποταμών του Υδατικού Διαμερίσματος της Θεσσαλίας, των ΣΔΛΑΠ.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κύριε Υπουργέ.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε. Χρόνια πολλά.

Κύριε συνάδελφε, θα ξεκινήσω την απάντησή μου προφανώς επιβεβαιώνοντας ότι το έργο, αφού το λέτε, είναι σημαντικό. Δεν έχω κανένα λόγο να μη σας πιστέψω. Όμως, να διευκρινίσω ότι το συγκεκριμένο έργο, το φράγμα του Αγιονερίου, δεν είναι αρμοδιότητας του Υπουργείου Αγροτικής Ανάπτυξης. Δεν ήταν ποτέ δικαιούχος του έργου το Υπουργείο μας. Δικαιούχος είναι η Περιφέρεια. Ως εκ τούτου, αν και φροντίσαμε να ενημερωθούμε για την πορεία του, μάλλον δεν είμαστε οι πλέον αρμόδιοι για να ενημερώσουμε και να εξηγήσουμε. Προφανώς, κακώς μας εγκαλείτε για αδιαφορία και απροθυμία.

Εν συντομία, θα αναφέρω ότι, σύμφωνα πάντα με την ενημέρωση που είχαμε από το Υπουργείο Εσωτερικών, το έργο περιλαμβάνει την πλήρη κατασκευή του φράγματος. Πράγματι δημοπρατήθηκε το 1999. Εκτελέστηκαν εργασίες έως το 2006, οπότε και σταμάτησε. Στη συνέχεια κρίθηκε ότι απαιτούνται μελέτες, είτε γιατί κάποιες έλειπαν είτε γιατί κάποιες ήταν ανεπαρκείς. Κρίθηκε ότι απαιτούνται νέες περιβαλλοντικές αδειοδοτήσεις, ότι είναι σκόπιμη η εγκατάσταση φωτοβολταϊκών και το φυσικό αντικείμενο αναπροσδιορίστηκε.

Το 2023 η Περιφέρεια έστειλε προς το Υπουργείο Αγροτικής Ανάπτυξης αίτημα χρηματοδότησης του συνόλου του έργου, μελέτες και κατασκευή, είτε από το Ταμείο Ανάκαμψης, είτε από το Πρόγραμμα Αγροτικής Ανάπτυξης, είτε από άλλο χρηματοδοτικό εργαλείο. Η Διεύθυνση Εγγείων Βελτιώσεων απάντησε ότι το τομεακό πρόγραμμα είχε πολύ περιορισμένο προϋπολογισμό και αδυνατούσε να χρηματοδοτήσει τη διοικητική ωρίμαση του έργου. Ενημερωτικά να σας πω ότι ο πραγματικά περιορισμένος προϋπολογισμός του τομεακού προγράμματος κατευθύνεται σε ανειλημμένες υποχρεώσεις παλαιότερων ενταγμένων έργων.

Σε ό,τι αφορά στην ένταξη στο Ταμείο Ανάκαμψης, το 2023 που εστάλη το αίτημα της Περιφέρειας οι εντάξεις είχαν ήδη ολοκληρωθεί και επιπλέον τα έργα είχαν συγκεκριμένο χρονικό ορίζοντα αποπεράτωσης που προφανώς δεν θα μπορούσε να τηρηθεί για το συγκεκριμένο έργο. Όσον αφορά το πρόγραμμα ΠΑΑ 2014-2020 στις δύο προσκλήσεις που εκδόθηκαν το 2018 και το 2024 για μεγάλα έργα άνω των 2,2 εκατομμυρίων ευρώ δεν υποβλήθηκε κανένα σχετικό αίτημα ένταξης του συγκεκριμένου έργου από την Περιφέρεια.

Στο πλαίσιο έργο του στρατηγικού σχεδίου της ΚΑΠ 2023-2027 και συγκεκριμένα στην πρόσκληση Π3-73-1.1. για έργα υποδομών εγγείων βελτιώσεων έχει προβλεφθεί η Δράση 2, για έργα ταμίευσης και αρδευτικά δίκτυα νέων έργων ταμίευσης, όπως αυτό που συζητάμε, με συνολικό προϋπολογισμό της δράσης 350.000.000. Το Οκτώβριο του 2024 έγινε η προδημοσίευση της πρόσκλησης και αναμένεται η έκδοση της πρόσκλησης, οπότε η περιφέρεια μπορεί να υποβάλει διοικητικά ώριμη πρόταση ένταξης του έργου η οποία θα αξιολογηθεί. Το Υπουργείο μας εντωμεταξύ έχει ήδη καταγράψει το αίτημα.

Στη δευτερολογία μου θα αναφερθώ περισσότερο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, συνεννοηθείτε εκεί στα Υπουργεία και στην Κυβέρνηση. Το επιτελικό κράτος ξέρετε έχει καταρρεύσει και καταρρέει. Το μισό έργο είναι αρμοδιότητας του Υπουργείου Αγροτικής Ανάπτυξης. Γιατί; Διαβάζω την οικονομοτεχνική μελέτη κόστους- οφέλους.

Οι υδραυλικές μελέτες στο παρελθόν είχαν εγκριθεί από το Υπουργείο Αγροτικής Ανάπτυξης. Οριστική μελέτη των υδραυλικών έργων του φράγματος Αγιονερίου Νομού Λάρισας εγκρίθηκε το 1997 με απόφαση του Γενικού Γραμματέα του Υπουργείου Γεωργίας. Οριστική μελέτη αρδευτικών δικτύων από το φράγμα Αγιονερίου εγκρίθηκε το 2002 με απόφαση του Υπουργού Γεωργίας. Προσκομίζω αντίγραφο από την οριστική μελέτη του αρδευτικού δικτύου από το φράγμα Αγιονερίου Νομού Λάρισας για τις υδραυλικές μελέτες.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν αντίγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ναι, μεν την πρωτοβουλία μπορεί να την έχει άλλο Υπουργείο, αλλά δεν μπορεί το Υπουργείο Αγροτικής Ανάπτυξης να μη γνωρίζει για ένα έργο το οποίο είχε ξεκινήσει το 1996-97, έγιναν μελέτες, εγκρίθηκαν μελέτες και ξαφνικά σταμάτησε για αρκετά χρόνια. Συνεννοηθείτε και προχωρήστε το έργο. Η ερώτηση και η απάντηση θα διαβιβαστεί στην Περιφέρεια Θεσσαλίας, ώστε να πράξει τα δέοντα, να καταθέσει -και πράγματι έχετε δίκιο- το σχετικό αίτημα. Μη λέτε όμως ότι δεν γνωρίζετε για το έργο. Τουλάχιστον δεν το είπατε όπως ο προκάτοχός σας, δεν έχουμε ιδέα για το έργο.

Υπάρχουν όλες αυτές οι μελέτες, όπως βλέπετε. Οριστική μελέτη αρδευτικού δικτύου με αριθμό πρωτοκόλλου από το Υπουργείο Γεωργίας. Τότε λεγόταν Υπουργείο Γεωργίας. Προχωρήστε πιο γρήγορα και πιο συντονισμένα, διότι πρόκειται για έργο για την επιβίωση του αγροτικού κόσμου και όχι μόνο, της Επαρχίας Ελασσόνας, κύριε Υπουργέ. Είναι έργο μείζονος σημασίας. Είναι έργο κομβικό. Είναι έργο που αφορά το μέλλον των παιδιών που θέλουν να μείνουν στην Επαρχία Ελασσόνας.

Εμείς ως κόμμα και εγώ προσωπικά θα επιμείνω στην πορεία αυτού του έργο, γιατί το θεωρώ πάρα πολύ σημαντικό. Από εσάς ως Κυβέρνηση όμως θέλουμε τον συντονισμό και τη συνεννόηση. Και η Περιφέρεια Θεσσαλίας θα αναλάβει και αυτή τις ευθύνες της, ώστε να υποβάλει το σχετικό αίτημα για να μπορούμε να λέμε ότι στο μέλλον θα υπάρχει το φράγμα Αγιονερίου.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Σας εξέθεσα εν συντομία το ιστορικό. Άρα, λοιπόν, δηλώνω ότι ξέρουμε την πορεία του έργου και ξέρουμε σε τι κατάσταση βρίσκεται. Απλώς επαναλαμβάνω ποιες είναι οι συγκεκριμένες αρμοδιότητες του Υπουργείου Αγροτικής Ανάπτυξης. Και σας επαναλαμβάνω ότι το Υπουργείο ενήργησε ως όφειλε σύμφωνα με τις αρμοδιότητές του και τα εργαλεία που έχει στη διάθεσή του.

Θα πρέπει, όμως, να αντιληφθούμε ποιος ο ρόλος του Υπουργείου Αγροτικής Ανάπτυξης. Τονίζω ότι δεν είναι η κατασκευή του έργου, είναι η εξεύρεση χρηματοδοτικών εργαλείων για έργα εγγείων βελτιώσεων. Και ποια είναι αυτά τα εργαλεία; Είναι η Δράση 4.3.1, υποδομές εγγείων βελτιώσεων του προγράμματος αγροτικής ανάπτυξης 2014- 2020, το ταμειακό πρόγραμμα ανάπτυξης του Υπουργείου Αγροτικής Ανάπτυξης 2021- 2025, η παρέμβαση Π3-73-1.1. έργα εγγείων βελτιώσεων του στρατηγικού σχεδίου της νέας ΚΑΠ, το «Ύδωρ 2.0» που είναι το μεγαλύτερο πρόγραμμα αρδευτικών έργων των τελευταίων πενήντα ετών. Τα έργα χρηματοδοτούνται μέσω ΣΔΙΤ, με χρηματοδότηση από το Ταμείο Ανάκαμψης και το εθνικό ΠΔΕ.

Ήδη έξι μεγάλα αρδευτικά έργα έχουν ενταχθεί στο Ταμείο Ανάκαμψης και Ανθεκτικότητας συνολικού προϋπολογισμού 650 εκατομμυρίων ευρώ εκ των οποίων τα 192 από το Ταμείο Ανάκαμψης. Ένα από αυτά τα έργα είναι στον νομό σας και συγκεκριμένα το αρδευτικό δίκτυο Υπέρειας Νομού Λαρίσης και Νομού Καρδίτσας, προϋπολογισμού 107 εκατομμυρίων ευρώ. Αυτός είναι ο δικός μας ρόλος. Για την ιεράρχηση των αναγκών της κάθε περιοχής και την επιλογή των έργων που τελικά θα προωθηθούν ως προτάσεις προς ένταξη και χρηματοδότηση αρμόδια είναι η περιφέρεια. Και φυσικά όλες οι προτάσεις αξιολογούνται, μοριοδοτούνται βάσει συγκεκριμένων αντικειμενικών κριτηρίων.

Είναι, όμως, σημαντικό να σημειώσω δύο πράγματα εδώ. Το ένα είναι η αναφορά του αιτήματος της περιφέρειας που μας έχει υποβληθεί στο Υπουργείο στην ανάγκη για φωτοβολταϊκά, μια που ανοίγουμε τη συζήτηση γι’ αυτό το έργο. Η Κυβέρνησή μας και συγκεκριμένα το Υπουργείο Περιβάλλοντος και Ενέργειας ανέπτυξε το έργο «Απόλλων» το μεγαλύτερο πρόγραμμα ενεργειακού συμψηφισμού μέσα από την εγκατάσταση νέων σταθμών ΑΠΕ για την εφαρμογή εικονικού συμψηφισμού με ταυτοχρονισμό. Το «Απόλλων» συμβάλλει στη μείωση του ενεργειακού κόστους για τους ΟΤΑ πρώτου και δευτέρου βαθμού τις ΔΕΥΑ αλλά και τους ΓΟΕΒ και ΤΟΕΒ. Μάλιστα προσδοκούμε να έχουμε τουλάχιστον 50% μείωση του κόστους κατανάλωσης.

Το δεύτερο σημείο είναι η πρωτοβουλία της Κυβέρνησης για την ίδρυση του Οργανισμού Διαχείρισης Υδάτων Θεσσαλίας ο οποίος θα έχει και αυτόν τον σκοπό, την αξιολόγηση των αναγκών κάθε περιοχής, την ιεράρχηση των απαιτούμενων έργων και την εξεύρεση των κατάλληλων χρηματοδοτικών εργαλείων. Θέματα, δηλαδή, σαν αυτό που συζητάμε σήμερα θα αποτελούν αντικείμενο του οργανισμού.

Άρα, λοιπόν, να ανακεφαλαιώσω για να λέμε τα πράγματα συγκεκριμένα και μόνο έτσι θα μπορέσουμε να δώσουμε τη συγκεκριμένη λύση στα πάρα πολύ μεγάλα προβλήματα που αντιμετωπίζουν οι παραγωγοί στη χώρα μας εκ των οποίων ένα πρόβλημα είναι το θέμα της άρδευσης. Αρμοδιότητες της περιφέρειας, αξιολόγηση και ιεράρχηση των αναγκών μιας περιοχής, επιλογή προτεινόμενων έργων και διοικητική ωρίμανσή τους. Είναι σημαντικό αυτό. Αρμοδιότητα του Υπουργείου μας, χρηματοδότηση έργων εγγείων βελτιώσεων εφόσον τα κατάλληλα χρηματοδοτικά εργαλεία και τα έργα πληρούν τους όρους επιλεξιμότητας και επιλογής. Καλούμε την περιφέρεια, όπως την έχουμε ήδη ενημερώσει να υποβάλει διοικητικά ώριμα έργα στην επικείμενη πρόσκληση του στρατηγικού σχεδίου της ΚΑΠ το οποίο θα αξιολογηθεί με αντικειμενικά κριτήρια της πρόσκλησης από τη διαχειριστική επιτροπή.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα συζητήσουμε τώρα την έβδομη με αριθμό 670/17-3-2025 επίκαιρη ερώτηση δεύτερου κύκλου του Βουλευτή Ροδόπης της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ιλχάν Αχμέτ, προς τον Υπουργό Αγροτικής Ανάπτυξης και Τροφίμων, με θέμα: «Η καθυστέρηση του προγράμματος αναδασμών αποτελεί πληγή για ανάπτυξη της αγροτικής οικονομίας στην Περιφερειακή Ενότητα Ροδόπης».

Κύριε συνάδελφε, έχετε τον λόγο.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε. Καλησπέρα, κύριε Υπουργέ. Χρόνια πολλά και εκ μέρους μου.

Είμαστε πάλι εδώ σήμερα να συζητήσουμε ένα μεγάλο θέμα που αφορά το νερό, δηλαδή τα φράγματα, όπως και ο προλαλήσας συνάδελφος. Πιστεύουμε ότι το θέμα του νερού των φραγμάτων ή γενικά των λιμνοδεξαμενών -δεν χρειάζεται παντού να κάνουμε μεγάλα φράγματα όταν δεν έχουμε λεφτά- είναι ένα ζωτικό θέμα που αγγίζει τα όρια της εθνικής οικονομίας και της βιωσιμότητας της υπαίθρου.

Ας έρθουμε τώρα συγκεκριμένα. Για την Περιφερειακή Ενότητα Ροδόπης, στο ανατολικό τμήμα του νομού, εκκρεμεί για δεκαετίες η αποπεράτωση του φράγματος Ιασίου. Έχουμε ένα φράγμα εκεί. Το έχουμε κάνει, δόξα τω Θεώ. Έχει γεμίσει με νερό, όμως δεν μπορούμε ακόμα επαρκώς να το αξιοποιήσουμε. Τι εννοώ με αυτό; Η ολοκλήρωση εκπόνησης της ανατεθείσας μελέτης των έργων διανομής του νερού, δηλαδή να μπορέσουμε να κάνουμε διανομή του νερού, η χρηματοδότηση και η κατασκευή του αρδευτικού δικτύου που θα αρδεύσει είκοσι χιλιάδες στρέμματα, θα έχει ένα κόστος περίπου 230 εκατομμυρίων ευρώ. Όμως θα σώσει το ανατολικό τμήμα της Ροδόπης με τεράστια σημασία και συμμετοχή στο εθνικό πρόγραμμα. Έχουμε και την κατασκευή δύο άλλων φραγμάτων. Έχουμε το φράγμα στον χείμαρρο Μακροπόταμο στο χωριό Άρατο όπως και στον χείμαρρο Δειλινών τα οποία είναι βοηθητικά.

Τον Μάιο του 2024, κύριε Υπουργέ, ήρθε ο συνάδελφός σας ο Υπουργός Υποδομών και Μεταφορών κ. Σταϊκούρας και είπε στην Κομοτηνή ότι οι μελέτες ολοκληρώνονται και αναμένουν να ανοίξει το πρόγραμμα από εσάς, από το Υπουργείο Αγροτικής Ανάπτυξης δηλαδή –εσάς ανέφερε ονομαστικά, το Υπουργείο σας, δηλαδή- για φράγματα και αρδευτικά έργα εντός του καλοκαιριού, αρχές Σεπτεμβρίου 2024, ώστε να καταθέσουν πρόταση σε αυτό οι περιφέρειες για δίκτυο διανομής.

Επίσης, ο Υπουργός κ. Σταϊκούρας είπε πως για να ποτίζονται οι εκτάσεις πρέπει να έχει προηγηθεί αναδασμός.

Εν τω μεταξύ, σας ενημερώνω ότι στο ανατολικό τμήμα του νομού δεν έχει γίνει αναδασμός εδώ και μια δεκαετία. Τώρα οι συνθήκες είναι ώριμες, ιδίως για εναλλακτικές καλλιέργειες στην περιοχή που το κακό εξαλείφεται λόγω της μη ύπαρξης επιδότησης και είναι ζωτικής σημασίας να γίνουν και αναδασμοί.

Ρωτάμε, πρώτον: Σε ποια φάση, κατ’ αρχάς, βρίσκεται το πρόγραμμα αναδασμών για τη Ροδόπη, η καθυστέρηση του οποίου την τελευταία δεκαετία αποτελεί καταφανώς τροχοπέδη για την ανάπτυξη της αγροτικής περιοχής. Ρωτάμε να μάθουμε αν υπάρχουν κονδύλια και αν υπάρχει διάθεση από εσάς να χρηματοδοτηθούν οι αναδασμοί. Πρώτο ερώτημα είναι αυτό.

Δεύτερον, έχει ανοίξει το πρόγραμμα του Υπουργείου σας για φράγματα και αρδευτικά έργα ώστε να κατατεθεί πρόταση για την ολοκλήρωση των δικτύων διανομής του Φράγματος Ιασίου -το έτοιμο- και για τη χρηματοδότηση και κατασκευή άλλων δύο αρδευτικών δικτύων σε έκταση είκοσι χιλιάδων στρεμμάτων, εκτιμώμενου κόστους περίπου 30 εκατομμυρίων ευρώ –που μπορεί να είναι και λιγότερο αφού έτσι είπε και ο κ. Σταϊκούρας και έτσι είναι;

Ευχαριστούμε πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Χρόνια πολλά, αγαπητέ συνάδελφε.

Όπως πολύ σωστά είπατε, η αγροτική ανάπτυξη αποτελεί συγκριτικό πλεονέκτημα και βασικό πυλώνα ανάπτυξης, όχι μόνο για την ανατολική Μακεδονία και Θράκη, αλλά για όλη τη χώρα. Γι’ αυτό και αποτελεί βασική προτεραιότητα των πολιτικών που υιοθετούν και υλοποιούν οι Κυβερνήσεις του Κυριάκου Μητσοτάκη με συντονισμό όλων των συναρμόδιων Υπουργείων.

Αναφερθήκατε σε τρία πράγματα, στο φράγμα του Ιασίου και τα δίκτυα διανομής, στον αναδασμό και στο πρόγραμμα του Υπουργείου Αγροτικής Ανάπτυξης.

Τα δύο πρώτα, όπως επανέλαβα και στην απάντηση στον προηγούμενο συνάδελφό μας, δεν είναι αρμοδιότητες του δικού μας Υπουργείου, ωστόσο με τη σειρά σάς απαντώ για όλα. Άλλωστε, κάποια τα έχουμε συζητήσει ξανά εδώ σε άλλη ερώτησή σας.

Το φράγμα του Ιασίου υλοποιείται με αποκλειστική ευθύνη της περιφέρειας. Τελικός δικαιούχος είναι το Υπουργείο Υποδομών και Μεταφορών. Αποπληρώνεται από το ΠΑΑ 1420 του Υπουργείου Αγροτικής Ανάπτυξης.

Το φράγμα έχει ολοκληρωθεί το 2022, έχει γίνει προσωρινή παραλαβή και εκκρεμεί η οριστική παραλαβή του. Αναφορικά με το συνοδό έργο των αρδευτικών δικτύων για τη διανομή νερού, η μελέτη εκπονείται, επίσης από την περιφέρεια. Το έργο αφορά, περίπου, όπως είπατε, είκοσι πέντε χιλιάδες στρέμματα. Το κόστος κατασκευής εκτιμάται σε 40 εκατομμύρια και έχουν εκδοθεί οι απαραίτητες αποφάσεις έγκρισης περιβαλλοντικών όρων.

Όσον αφορά τον αναδασμό, επίσης, είναι ευθύνη της περιφέρειας, η οποία μας ενημέρωσε τα εξής: Ότι έχουν ολοκληρωθεί οι αναδασμοί στο μεγαλύτερο ποσοστό του δυτικού τμήματος του νομού. Βρίσκονται υπό αναδασμό τα αγροκτήματα Γρατίνης, Θρυλορίου και Ανθοχωρίου και η πρώτη τους φάση έχει ανατεθεί σε ιδιωτικά μελετητικά γραφεία. Σημειώνεται ότι μεγάλο τμήμα των συγκεκριμένων εκτάσεων έχει χαρακτηριστεί δασική έκταση με την ανάρτηση των δασικών χαρτών, γεγονός που παρακωλύει τη διαδικασία αναδασμού. Η περιφέρεια με έγγραφό της το 2022 έχει ζητήσει την εξαίρεση από τον χαρακτηρισμό αυτόν και αναμένεται το αποτέλεσμα της εξέτασης των αντιρρήσεων από την αρμόδια επιτροπή.

Οι αναδασμοί της περιοχής του φράγματος Ιασίου, για τα αγροκτήματα Αρριανών, Λυκείου και Βρέννου έχουν ανατεθεί σε ιδιωτικά μελετητικά γραφεία και μετά από αντιδράσεις των κατοίκων, ακυρώθηκαν. Έχει ολοκληρωθεί, λοιπόν, μόνο ο αναδασμός του αγροκτήματος Ιασίου. Το κόστος για την υλοποίηση του ανολοκλήρωτου τμήματος εκτιμάται στα 1,3 εκατομμύρια ευρώ.

Θα επανέλθω για τα υπόλοιπα στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, έχετε τον λόγο.

**ΙΛΧΑΝ ΑΧΜΕΤ:** Ευχαριστώ, κύριε Υπουργέ.

Θέλω να καταθέσω στα Πρακτικά μια ανακοίνωση όλων των έργων, που είχαν ανακοινωθεί από την προηγούμενη περιφερειακή αρχή, από τον κ. Μέτιο και μέσα σε αυτά τα έργα δεν υπήρχε ούτε 1 ευρώ, βέβαια, για τον αναδασμό στην ανατολική περιοχή του Νομού Ροδόπης.

Είπατε, βέβαια, εσείς -και ορθά είπατε, κύριε Υπουργέ- ότι οι κάτοικοι, τότε -πριν από δεκαπέντε χρόνια- όντως δεν ήθελαν αναδασμό. Είχαν κάποιες αμφιβολίες. Γιατί; Είχαν αμφιβολίες, γιατί οι περισσότεροι εκεί τότε καλλιεργούσαν καπνά. Ο καπνός ήταν ένα προϊόν το οποίο είχε επιδότηση τότε και έχρηζε ο καπνός γη, προκειμένου να είναι πιο αποτελεσματική.

Σήμερα, όμως, οι συνθήκες έχουν αλλάξει, κύριε Υπουργέ.

Τα πράγματα έχουν αλλάξει. Υπάρχουν μεγάλες ανάγκες στην περιοχή, υπάρχει μεγάλη ανάγκη για αναδιάρθρωση των καλλιεργειών. Και να ξέρετε ότι η απόλυτη πλειοψηφία των αγροτών των περιοχών που αναφέρετε –Έβρενος, Λύκειο, Αρριανά, ιδίως στην πεδιάδα- θέλουν αναδασμό και θέλω στη δευτερολογία σας να μας πείτε πώς μπορεί να γίνει αυτό και τι προτίθεστε να κάνετε ως Υπουργείο. Να μας δείξετε τον δρόμο. Δηλαδή, η περιφέρεια θα κάνει κάτι; Πώς θα γίνει αυτή η δουλειά;

Θέλω να αναφερθώ μόνο εδώ για τρία έργα και να μας ενημερώσετε, αν ξέρετε, σε τι κατάσταση βρίσκεται από την προηγούμενη περιφερειακή αρχή. Είχαν βάλει 1,5 εκατομμύριο ευρώ για βελτίωση και προστασία υδατορεμάτων στον Νομό Ροδόπης, είχαν βάλει ένα 1,2 εκατομμύρια για την αποκατάσταση ροής ποταμού Λίσσου στη θέση Σκάλωμα, συντήρηση αναχωμάτων και οριστική μελέτη δικτύων διανομής νερού φράγματος Ιασίου -γι’ αυτό αναφερθήκατε- 1,8 εκατομμύρια.

Είπατε στην πρώτη σας απάντηση ότι η μελέτη ολοκληρώθηκε, αν κατάλαβα καλά, και είπατε ότι είμαστε στη φάση να γίνει η οριστική, το δίκτυο διανομής. Δηλαδή, έχει υποβληθεί από τη νέα περιφερειακή αρχή; Χωρίς να έχω καμία πολιτική σκοπιμότητα, αλλά να ενημερωθούν οι συμπολίτες μου, μετά τη μελέτη η υλοποίησή πώς θα γίνει. Θα γίνει από το Υπουργείο σας; Θα γίνει από την περιφέρεια; Τα κονδύλια πού μπήκαν; Μπήκαν στο Ταμείο Ανάκαμψης; Να μας πείτε συγκεκριμένα μετά τη μελέτη, αφού λέτε ότι υλοποιήθηκε, τα 1,8 εκατομμύρια από την προηγούμενη περιφερειακή αρχή, πού και πώς ακριβώς θα υλοποιηθεί.

 Επίσης, κύριε Υπουργέ, ξέρετε το θέμα του νερού, του αναδασμού και των μικρών φραγμάτων είναι καθοριστικό θέμα και δεν είναι μόνο αγροτικό. Νομίζω είναι αναπτυξιακό κατ’ αρχάς, δεύτερον είναι οικονομικό, αλλά μπορώ να πω και κατά βάση είναι και εθνικό. Διότι στην ταλαιπωρημένη τη Θράκη, μετά και από όσα έγιναν και με τα πορίσματα διακομματικής επιτροπής, αν τελικά δεν φροντίσει η πολιτεία να έχουμε νερό και αξιοποίηση του φράγματος αυτού -είτε με αναδασμό είτε μέχρι να γίνει ο αναδασμός, με άλλους τρόπους- να μπορέσουν οι άνθρωποι να ποτίζουν τα χωράφια τους, τότε θα ερημώσει.

Ενώ ξέρετε πολύ καλά -και τελειώνω, κύριε Πρόεδρε- ότι το φράγμα Κοψάτου από την άλλη πλευρά που είναι για τους βαμβακοπαραγωγούς μας -ένα τεράστιο έργο, εκκρεμεί, ούτε μελέτη, μιλάμε για 400-500 εκατομμύρια κι αυτό να γίνει, δεν λέμε- αλλά τουλάχιστον το φράγμα Ιασίου, που είναι έτοιμο και υπάρχουν νερά του Θεού από τις βροχές, να μπορέσουμε να τα μαζέψουμε.

Επί πρωθυπουργίας Μητσοτάκη το 1993, θυμάμαι εγώ, είχε γίνει μια ειδική γραμματεία, ένα ειδικό τμήμα στο Υπουργείο Αγροτικής Ανάπτυξης για μελέτη και υλοποίηση μικρών δεξαμενών. Είχε μόνο αρμοδιότητα να κάνει τις δεξαμενές, να μαζεύει δηλαδή τα νερά, χωρίς να κάνει μεγάλα φράγματα, τα οποία έκαναν πολύ μεγάλη δουλειά. Σας το λέω διότι υπάρχουν τέτοια φράγματα. Ίσως να σχεδιάζατε και εσείς πολιτικά μια τέτοια διεύθυνση ή παρόμοια δράση παντού στην Ελλάδα και ειδικότερα στη Θράκη για να μαζέψουμε τα νερά.

Σας ευχαριστώ, κύριε Υπουργέ. Περιμένω την απάντησή σας.

(Στο σημείο αυτό ο Βουλευτής κ. Ιλχάν Αχμέτ καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υφυπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Αγαπητέ συνάδελφε, το ανέφερα και το επαναλαμβάνω. Όσον αφορά στον αναδασμό, είναι ευθύνη της περιφέρειας και ο σχεδιασμός και να βρει τη χρηματοδότηση.

Για τα τρία έργα που αναφέρατε, δεν τα είχατε συμπεριλάβει στην ερώτησή σας. Δεσμεύομαι είτε να μου κάνετε κάποια άλλη ερώτηση και να σας απαντήσω είτε να μου τα στείλετε και να βρω σε ποιο χρηματοδοτικό εργαλείο είναι ενταγμένα και σε τι κατάσταση είναι. Γενικά, όμως, στα έργα που έχουμε εμείς, είτε τα μικρά είτε τα μεγαλύτερα, εκχωρούμε την υλοποίηση στην περιφέρεια ή στους δήμους. Άρα, λοιπόν, ενημερώστε με για να μπορώ κι εγώ έτσι να σας δώσω μια συγκεκριμένη απάντηση, όπως σας έδωσα στα υπόλοιπα ερωτήματα τα δύο, τα οποία ναι μεν δεν ήταν αρμοδιότητα μας, αλλά εμείς ψάξαμε, βρήκαμε κι έτσι έχετε τις επίσημες απαντήσεις από τη μεριά του Υπουργείου.

Ένα πολύ σοβαρό ερώτημα που θέσατε είναι το θέμα της χρηματοδότησης, το πρόγραμμα χρηματοδότησης του Υπουργείου μας, το οποίο πράγματι είναι σημαντικό κι αυτό αποδεικνύεται από τις ερωτήσεις που κάνουν οι συνάδελφοί μου στη Βουλή, αλλά γενικότερα και όλοι οι περιφερειάρχες και οι δήμαρχοι ρωτούν συνέχεια γι’ αυτό.

Αυτό αφορά στην παρέμβαση Π3731.1, έργα υποδομών εγγείων βελτιώσεων. Φυσικά, είναι ένα ζήτημα που αφορά στη λειψυδρία που προβλήθηκε στο πλαίσιο του Εθνικού Στρατηγικού Σχεδίου της ΚΑΠ 2023-2027, συνολικού προϋπολογισμού 350 εκατομμύρια ευρώ.

Ήδη από το φθινόπωρο του 2024, όπως αναφέρεται, έχει σταλεί έγγραφο από την αρμόδια διεύθυνση του Υπουργείου μας προς όλες τις περιφέρειες για τη συλλογή αιτημάτων, προτάσεων. Στις 30 Οκτωβρίου 2024 προδημοσιεύτηκε η πρόσκληση για να ετοιμαστούν οι ενδιαφερόμενοι δυνητικοί δικαιούχοι να ετοιμάσουν τους φακέλους. Η δημοσίευση της πρόσκλησης αναμένεται σύντομα και μπορεί η περιφέρεια να υποβάλει την πρότασή της, εφόσον είναι διοικητικά ώριμη. Η όποια πρόταση θα αξιολογηθεί, θα μοριοδοτηθεί βάσει των κριτηρίων επιλεξιμότητας και επιλογής της πρόσκλησης. Ισχύουν τα όσα είπε ο κ. Σταϊκούρας κατά την επίσκεψή του, όπως τα είπα και εγώ ο ίδιος τον Σεπτέμβριο του 2024. Άρα, λοιπόν, το έργο πράγματι έχει τη διοικητική ωριμότητα και μπορεί η περιφέρεια να το υποβάλλει όταν ανοίξει η πρόταση, ώστε να έχουμε ένα ολοκληρωμένο έργο.

Οφείλω, όμως, εδώ να μνημονεύσω την πρωτοβουλία της Κυβέρνησης για τη δημιουργία του πρώτου Οργανισμού Διαχείρισης Υδάτων, αυτόν της Θεσσαλίας, στο πρότυπο του οποίου θα μπορούσαν να δημιουργηθούν οργανισμοί αντίστοιχοι και σε άλλες περιφέρειες. Γιατί αντικείμενο τέτοιου οργανισμού είναι, ακριβώς, η αξιολόγηση αναγκών κάθε περιοχής για έργα εγγείων βελτιώσεων, η ιεράρχηση των απαιτούμενων έργων και η εξεύρεση κατάλληλου χρηματοδοτικού εργαλείου. Θα ήταν πολύ χρήσιμο για θέματα, όπως αυτό της σημερινής σας ερώτηση.

Κλείνοντας, θέλω να τονίσω ότι για το Υπουργείο μας η διαχείριση του υδάτινου αποθέματος στον γεωργικό τομέα αποτελεί στρατηγικό στόχο και στο πλαίσιο αυτό σχεδιάζουμε τις πολιτικές μας, αναλαμβάνουμε πρωτοβουλίες και αποφασίζουμε παρεμβάσεις. Δεν είμαστε, όμως, αρμόδιοι ούτε για την ιεράρχηση, ούτε για τις προτάσεις προς κατασκευή έργων, ούτε και για την κατασκευή τους. Αρμόδιες γι’ αυτά είναι οι περιφέρειες για τα μεγάλα έργα και για τα μικρότερα είναι και οι δήμοι, που άλλωστε γνωρίζουν και τις ανάγκες της κάθε περιοχής.

Ο ρόλος μας είναι να αναζητούμε τους πιθανούς διαθέσιμους πόρους, ευρωπαϊκούς και εθνικούς, να τους κατευθύνουμε προς κατασκευή έργων με σχεδιασμό ανάλογα με τις ανάγκες του κλάδου, να φτιάχνουμε το κατάλληλο θεσμικό πλαίσιο για τη σωστή αξιοποίηση, να αξιολογούμε τις προτάσεις βάσει αντικειμενικών κριτηρίων και τέλος, να τις χρηματοδοτούμε. Το πράττουμε πάντοτε με τον καλύτερο δυνατό τρόπο και με τον δέοντα σεβασμό στις ανάγκες του αγροτικού κλάδου σε όλη την Ελλάδα.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, η Βουλευτής κ. Θεοπίστη Πέρκα ζητεί άδεια ολιγοήμερης απουσίας στο εξωτερικό από 26 Μαρτίου 2025 έως 1 Απριλίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Επίσης, ο Βουλευτής κ. Οζγκιούρ Φερχάτ ζητεί άδεια ολιγοήμερης απουσίας στο εξωτερικό από 25 Μαρτίου 2025 έως 26 Μαρτίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, θα ήθελα να σας ανακοινώσω ότι με την από 21 Μαρτίου 2025 επιστολή του προς τον Πρόεδρο της Βουλής, ο Πρόεδρος της Κοινοβουλευτικής Ομάδας της Νέας Δημοκρατίας κ. Κυριάκος Μητσοτάκης μας γνωστοποιεί ότι ως Κοινοβουλευτικός Εκπρόσωπος της Κοινοβουλευτικής Ομάδας της Νέας Δημοκρατίας ορίζεται ο Βουλευτής κ. Αθανάσιος Πλεύρης και ως αναπληρωτές του ορίζονται οι Βουλευτές κ. Παναγιώτης Μηταράκης και κ. Μακάριος Λαζαρίδης.

Θα μου επιτρέψετε να σας ενημερώσω ότι δεν θα συζητηθούν:

Η πρώτη με αριθμό 657/13-3-2025 επίκαιρη ερώτηση πρώτου κύκλου του Βουλευτή Χίου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Σταύρου Μιχαηλίδη προς τον Υπουργό Περιβάλλοντος και Ενέργειας, με θέμα: «Αφαίρεση και Διαχείριση Αποβλήτων Αμιάντου στη Χίο».

Η τρίτη με αριθμό 656/12-3-2025 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Παρασκευής Δάγκα προς τον Υπουργό Υγείας, με θέμα: «Για την επικίνδυνη υποστελέχωση της Μονάδας Εντατικής Θεραπείας και της Μονάδας Αυξημένης Φροντίδας του Νοσοκομείου “Αλεξάνδρα”».

Η τέταρτη με αριθμό 650/10-3-2025 επίκαιρη ερώτηση πρώτου κύκλου του Βουλευτή Ημαθίας της Κοινοβουλευτικής Ομάδας της Ελληνικής Λύσης κ. Βασίλειου Κοτίδη προς τον Υπουργό Υγείας, με θέμα: «Αποχώρηση του ασθενοφόρου του ΕΚΑΒ από την Αλεξάνδρεια Ημαθίας και έλλειψη μόνιμου τομέα ΕΚΑΒ στην περιοχή».

Η έκτη με αριθμό 674/17-3-2025 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Υγείας, με θέμα: «Οι καταγγελίες των εργαζομένων του Νοσοκομείου «Αττικόν» περί εντολής συλλογής προσωπικών δεδομένων των τραυματιών από το πανελλαδικό συλλαλητήριο της 28ης Φεβρουαρίου στην 2η επέτειο του εγκλήματος των Τεμπών».

Η πρώτη με αριθμό 664/17-3-2025 επίκαιρη ερώτηση δεύτερου κύκλου του Βουλευτή Ιωαννίνων της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ιωάννη Τσίμαρη προς την Υπουργό Παιδείας, Θρησκευμάτων και Αθλητισμού, με θέμα: «Μετατροπή 34ου Νηπιαγωγείου Ιωαννίνων σε Πειραματικό και οι συμβατικές υποχρεώσεις παραχώρησης του ακινήτου».

Η ένατη με αριθμό 667/17-3-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Παιδείας, Θρησκευμάτων και Αθλητισμού, με θέμα: «Να σταματήσει άμεσα η παραπομπή στο πειθαρχικό συμβούλιο των τριών απεργών εκπαιδευτικών στο Ηράκλειο Κρήτης».

Η ενδέκατη με αριθμό 668/17-3-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υποδομών και Μεταφορών, με θέμα: «Κίνδυνοι από την κατασκευή του νέου αεροδρομίου στο Καστέλλι του Δήμου Μινώα Πεδιάδας της Περιφέρειας Κρήτης».

Η πρώτη με αριθμό 2914/28-1-2025 του κύκλου αναφορών και ερωτήσεων του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Χαράλαμπου Μαμουλάκη προς τον Υπουργό Εθνικής Οικονομίας και Οικονομικών, με θέμα: «Η μικρή συνεισφορά των φορολογικών μέτρων στην προσέλκυση και επιστροφή της γενιάς του brain drain».

Η έκτη με αριθμό 679/17-3-2025 επίκαιρη ερώτηση δεύτερου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς τον Υπουργό Υποδομών και Μεταφορών, με θέμα: «Τελικά τι συμβαίνει με τα συστήματα ασφαλείας στον σιδηρόδρομο;».

Η δέκατη με αριθμό 675/17-3-2025 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Γεώργιου Καραμέρου προς τον Υπουργό Υποδομών και Μεταφορών, με θέμα: «Απαράδεκτη εξαίρεση θυμάτων του εγκλήματος στα Τέμπη από τη διαδικασία των αποζημιώσεων».

Η τέταρτη με αριθμό 658/14-3-2025 επίκαιρη ερώτηση δεύτερου κύκλου του Βουλευτή Σερρών της Κοινοβουλευτικής Ομάδας της Ελληνικής Λύσης κ. Κωνσταντίνου Μπούμπα προς τον Υπουργό Υποδομών και Μεταφορών, με θέμα: «Κατάργηση εκδοτηρίων σε 34 σιδηροδρομικούς σταθμούς σε όλη την Ελλάδα».

Η έβδομη με αριθμό 660/15-3-2025 επίκαιρη ερώτηση δεύτερου κύκλου του ανεξάρτητου Βουλευτή Κερκύρας κ. Αλέξανδρου - Χρήστου Αυλωνίτη προς τον Υπουργό Εθνικής Οικονομίας και Οικονομικών, με θέμα: «Αχίλλειο Κέρκυρας και Μπούρτζι Ναυπλίου: Τι σχεδιάζετε με την προώθησή τους σε διεθνή έκθεση ακινήτων (real estate) στις Κάννες;».

Η δέκατη τρίτη με αριθμό 678/17-3-2025 επίκαιρη ερώτηση δεύτερου κύκλου του Βουλευτή Κορινθίας της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Γεώργιου Ψυχογιού προς τον Υπουργό Κλιματικής Κρίσης και Πολιτικής Προστασίας, με θέμα: «Άρση επικινδυνότητας για το χωριό της Βρίσας».

Η πέμπτη με αριθμό 663/17-3-2025 επίκαιρη ερώτηση πρώτου κύκλου του Προέδρου της Κοινοβουλευτικής Ομάδας της Νέας Αριστεράς και Βουλευτή Μεσσηνίας κ. Αλέξανδρου Χαρίτση προς τον Υπουργό Ανάπτυξης, με θέμα: «Σε παρακμή και κίνδυνο η έρευνα και η καινοτομία από τις κυβερνητικές πολιτικές».

Η δεύτερη με αριθμό 2923/28-1-2025 του κύκλου αναφορών και ερωτήσεων του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς τον Υπουργό Εθνικής Οικονομίας και Οικονομικών, με θέμα: «Είναι επιτακτική ανάγκη να αρθεί η άνιση μεταχείριση χιλιάδων υπαλλήλων ιδιωτικού δικαίου, στους ΟΤΑ Α΄ βαθμού, που τελούν υπό καθεστώς δικαστικής προστασίας».

Η τρίτη με αριθμό 665/17-3-2025 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Περιβάλλοντος και Ενέργειας, με θέμα: «Να λάβει το σύνολο των εργαζομένων στις δασικές υπηρεσίες το επίδομα επικίνδυνης και ανθυγιεινής εργασίας».

Η πέμπτη με αριθμό 666/17-3-2025 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς τον Υπουργό Περιβάλλοντος και Ενέργειας, με θέμα: «Δημιουργία μητροπολιτικού πάρκου πρασίνου στον χώρο της Διεθνούς Έκθεσης Θεσσαλονίκης».

Η δωδέκατη με αριθμό 677/17-3-2025 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Νικόλαου Παππά προς τον Υπουργό Εθνικής Οικονομίας και Οικονομικών, με θέμα: «Δασμοί ΗΠΑ στην Ε.Ε.. Ποια είναι η προετοιμασία της κυβέρνησης;».

Και η όγδοη με αριθμό 673/17-3-2025 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Ανάπτυξης, με θέμα: «"Βάλτωσε" το "Ερευνώ - Καινοτομώ"».

Η δεύτερη με αριθμό 672/17-3-2025 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας του ΣΥΡΙΖΑ – Προοδευτική Συμμαχία κ. Βασίλειου Κόκκαλη προς τον Υπουργό Υποδομών και Μεταφορών, με θέμα: «Άμεση ανέγερση νέου σύγχρονου Δημοτικού Σχολείου στη Φαλάνη», δεν θα συζητηθεί λόγω αναρμοδιότητας.

Και συνεχίζουμε με την όγδοη με αριθμό 669/17-3-2025 επίκαιρη ερώτηση πρώτου κύκλου του ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη προς τον Υπουργό Εξωτερικών, με θέμα: «Ποια είναι η θέση της ελληνικής κυβέρνησης στις βλέψεις της Τουρκίας να συμμετάσχει ως μόνιμο μέλος του Συμβουλίου Ασφαλείας του ΟΗΕ;».

Ελάτε, κύριε συνάδελφε.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Πρόεδρε.

Αξιότιμη κυρία Παπαδοπούλου, με αυτή την επίκαιρη ερώτηση προσπαθώ να εκφράσω την ανησυχία μου για το ενδεχόμενο συμμετοχής της Τουρκίας ως μόνιμο μέλος στο Συμβούλιο Ασφαλείας του ΟΗΕ. Θα είστε σε γνώση υποθέτω ότι στις 10 Μαρτίου πραγματοποιήθηκε σε ξενοδοχείο στην Αθήνα σχετική εκδήλωση, οργανωμένη από την Τουρκική Πρεσβεία. Είχε τον τίτλο: «Ένας δίκαιος κόσμος είναι πιο εφικτός». Σύμφωνα με τα δημοσιεύματα της εκδήλωσης, γιατί εγώ δεν ήμουν εκεί, ο σκοπός ήταν να παρουσιαστούν οι προτάσεις του Προέδρου της Τουρκίας για τη μεταρρύθμιση της λειτουργίας του Οργανισμού Ηνωμένων Εθνών, βασισμένη στο βιβλίο του και στη γνώμη του ότι δεν είναι ούτε δίκαιο ούτε ηθικό να έχουν μόνο πέντε χώρες το δικαίωμα να λαμβάνουν τις αποφάσεις. Ο οικοδεσπότης, μάλιστα, της εκδήλωσης, ο Τούρκος Πρέσβης Τσαγατάι Ερτζιγές φρόντισε στον χαιρετισμό του να θυμίσει ότι η Ελλάδα βλέπει θετικά το ζήτημα της μεταρρύθμισης του ΟΗΕ καθώς έχει συνυπογράψει μαζί με εξήντα ένα άλλα κράτη-μέλη την πρωτοβουλία για το βέτο.

Οπότε ήθελα να σας ρωτήσω αν ισχύει κάτι τέτοιο και αν ισχύει, ποιον είχε ρωτήσει η Ελληνική Κυβέρνηση, βάσει ποιων κριτηρίων συνυπέγραψε αυτήν την πρωτοβουλία. Και τούτο, διότι θα ξέρετε ότι ναι μεν πέντε χώρες, οι Ηνωμένες Πολιτείες, η Ρωσική Ομοσπονδία, η Κίνα, η Γαλλία και το Ηνωμένο Βασίλειο έχουν το δικαίωμα βέτο, αρκετές όμως άλλες θα ήθελαν να μπούνε μέσα σε αυτό το κλειστό κλαμπ, όχι τόσο για να κάνουν το σύστημα πιο δίκαιο όσο για να μπορέσουν να προβάλουν τις δικές τους θέσεις και να πλασάρουν τον δικό τους ρόλο και τη δική τους ερμηνεία για το τι είναι το δίκαιο.

Άρα μου φαίνεται ακατανόητο το να μπορεί και να θέλει η Ελλάδα να συστρατεύεται ενώ θα μπορούσε να αντιτάσσεται σε μια τέτοια προσπάθεια της Τουρκίας. Δεν μπορώ να καταλάβω ποιο είναι το συμφέρον για την Ελλάδα. Και τα ερωτήματα όπως είδατε και στην επίκαιρη ερώτηση που κατέθεσα αφορούν τη θέση της Κυβέρνησης ως προς τη διεύρυνση της θέσης του Συμβουλίου Ασφαλείας όπου είναι βέβαιο ότι αν ανοίξουμε αυτό το θέμα θα μπει η Τουρκία ως μόνιμο μέλος και αν γίνονται ενέργειες από την Ελληνική Κυβέρνηση για να αποτραπεί κάτι τέτοιο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Κυρία Υφυπουργέ, έχετε τον λόγο.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Το 1946 έγινε η πρώτη συνεδρίαση του Συμβουλίου Ασφαλείας των Ηνωμένων Εθνών. Όταν μιλάμε για μεταρρύθμιση του Οργανισμού Ηνωμένων Εθνών κυρίως η συζήτηση στρέφεται στη μεταρρύθμιση του Συμβουλίου Ασφαλείας. Όταν ιδρύθηκε το Συμβούλιο Ασφαλείας και ο ΟΗΕ αντικατόπτριζε την πραγματικότητα του τότε κόσμου, την τότε γεωπολιτική ισορροπία, την παγκόσμια αρχιτεκτονική ασφαλείας και τις θέσεις των νικητών του Β΄ Παγκοσμίου Πολέμου. Από το 1946 την πρώτη συνεδρίαση μέχρι σήμερα είναι προφανές ότι έχουν αλλάξει πάρα πολλά πράγματα και η σύνθεση του Συμβουλίου Ασφαλείας, η οποία τότε ήταν σε θέση να αντιμετωπίσει τις πρώτες μεταπολεμικές προκλήσεις, σήμερα είναι προφανές ότι αντιμετωπίζει δυσκολίες να επιλύσει τα σύνθετα ζητήματα του παρόντος και του μέλλοντος, αλλά και να εκφράσει τις θέσεις της συντριπτικής πλειοψηφίας των κρατών-μελών των Ηνωμένων Εθνών.

Στο πλαίσιο αυτό επί σειρά ετών συζητούνται στη Γενική Συνέλευση των Ηνωμένων Εθνών όλες οι πτυχές της μεταρρύθμισης του Συμβουλίου Ασφαλείας, συμπεριλαμβανομένης της διεύρυνσης του, με τη συμμετοχή του συνόλου των κρατών-μελών του Οργανισμού. όλοι λαμβάνουν μέρος σε αυτές τις συζητήσεις. Είναι ένα διαρκές αντικείμενο διαβούλευσης, το οποίο έχει προφανείς δυσκολίες. Μία εκ των οποίων είναι ότι για να αλλάξει το Συμβούλιο Ασφαλείας τη σύνθεσή του και τον τρόπο λειτουργίας του απαιτείται η σύμφωνη γνώμη και των πέντε μονίμων κρατών-μελών που έχουν δικαίωμα βέτο.

Βεβαίως, είναι προφανές ότι οι απόψεις των διαφόρων πλευρών διίστανται σε μεγάλο βαθμό, αντανακλώντας διαφορετικές προτεραιότητες ανά γεωγραφικές ομάδες και ως εκ τούτου δεν φαίνεται πιθανή διευθέτηση του θέματος στο προβλεπτό μέλλον.

Παράλληλα, υπάρχει η αίσθηση ότι τα μόνιμα μέλη του Συμβουλίου Ασφαλείας δεν βλέπουν στην πραγματικότητα τόσο θετικά τη διεύρυνση όσο και αν δεν το εκφράζουν ρητά στις επίσημες τοποθετήσεις τους. Εντούτοις, η αναγκαιότητα της μεταρρύθμισης, συμπεριλαμβανομένης της διεύρυνσης του Συμβουλίου Ασφαλείας, αναγνωρίζεται από όλα ανεξαιρέτως τα κράτη-μέλη του ΟΗΕ.

Σήμερα, έχουν επικρατήσει δύο κύριες στάσεις στο θέμα αυτό. Αφενός, η ομάδα των G4, Γερμανία, Ινδία, Ιαπωνία, Βραζιλία, η οποία τάσσεται υπέρ της διεύρυνσης τόσο με έξι νέα μόνιμα μέλη όσο και με μη μόνιμα μέλη και αφετέρου, η ομάδα Ηνωμένων για τη Συναίνεση, United for Consensus, η οποία απαρτίζεται από την Τουρκία και άλλα δέκα κράτη μέλη του ΟΗΕ με πρωτοστατούσα την Ιταλία και συμμετέχουσες την Αργεντινή, τον Καναδά, την Κολομβία, την Κόστα Ρίκα, την Μάλτα, το Μεξικό, το Πακιστάν, την Νότιο Κορέα, τον Άγιο Μαρίνο, την Ισπανία. Αυτή η ομάδα τάσσεται υπέρ της αύξησης μόνο των μη μόνιμων μελών του Συμβουλίου, δηλαδή να έχει πλέον το Συμβούλιο είκοσι επτά κράτη-μέλη εκ των οποίων τα είκοσι δύο μη μόνιμα.

Πέραν των δύο κύριων αυτών τάσεων υφίστανται και άλλες ομάδες κρατών με τις δικές τους διακριτές θέσεις και επιδιώξεις, που παρουσιάζουν το δικό τους μοντέλο μεταρρύθμισης σε μία προσπάθεια επίτευξης ευρύτερης συναίνεσης επί των βασικών αρχών, που θα διέπουν τη μεταρρύθμιση του Συμβουλίου. Παρά τις διάφορες τάσεις υπάρχουν δύο σημεία σύγκλισης. Το ένα είναι ότι πρέπει να υπάρξει αύξηση των μελών του Συμβουλίου Ασφαλείας και δεύτερον, ότι πρέπει να υπάρχει καλύτερη εκπροσώπηση των υποεκπροσωπούμενων περιοχών.

Η Τουρκία συντάσσεται με την ομάδα των χωρών United for Consensus, η οποία όπως είπα υποστηρίζει την προσθήκη μη μόνιμων μελών, τριών για την Αφρική, τριών για την Ασία, δύο για τη Λατινική Αμερική και μία για την ομάδα δυτικών κρατών για διετείς θητείες με δυνατότητα επανεκλογής. Στηρίζει, εξάλλου, και τον περιορισμό αν όχι την πλήρη κατάργηση της χρήσης του δικαιώματος βέτο. Στο πνεύμα αυτό ο Πρόεδρος της Τουρκίας αναφέρεται σε κάθε ευκαιρία στην ανάγκη μεταρρύθμισης του Συμβουλίου Ασφαλείας.

Σε κάθε περίπτωση απέχουμε ακόμα πολύ από μία ενδεχόμενη είσοδο νέων πρόσθετων μελών στο Συμβούλιο Ασφαλείας και μάλιστα τούτο, όπως είπα, προϋποθέτει στη συμφωνία στα αρμόδια όργανα. Άρα προς το παρόν είναι συζητήσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Κυρία Παπαδοπούλου, το ότι μου περιγράψατε τις δύο ομάδες και ότι είναι προς το παρόν συζητήσεις επ’ ουδενί δεν απαντάει σε τίποτα από αυτά, τα οποία σας ρώτησα.

Εγώ σας ρώτησα -και δεν μου κάνει κόπο, αν θέλετε, να σας ξαναρωτήσω, είναι πολύ συγκεκριμένα τα ερωτήματα- ποια είναι η θέση της Ελληνικής Κυβέρνησης και όχι τι συμβαίνει γενικώς. Είστε υπέρ ή κατά της εισόδου της Τουρκίας ως μόνιμο μέλος; Αυτό θα ήθελα να απαντηθεί.

Και, επίσης, θα ήθελα στη δευτερολογία σας να απαντηθεί και αν γίνονται ενέργειες μέσα από αυτήν τη διεύρυνση, που περιγράψατε, είτε των G4 με χώρες αναπτυγμένων οικονομιών είτε της άλλης ομάδας για το Consensus, που βέβαια έχει χώρες, όπως ο Άγιος Μαρίνος, άρα δεν μπορεί τα συμφέροντα τα δικά μας να στηρίζονται στο τι υπογράφει ο Άγιος Μαρίνος ή η Κόστα Ρίκα, για να αποφευχθεί η είσοδος της Τουρκίας.

Ποιας Τουρκίας; Της Τουρκίας που φαίνεται ότι πολύ εξόφθαλμα δημιουργεί εμπόδια στη διασύνδεση με το καλώδιο, που θέλουμε να περάσει από την Κάσο. Και σημερινό δημοσίευμα λέει ότι πιθανώς τον Απρίλιο να ξαναξεκινήσει αυτή η διαδικασία, η οποία διεκόπη -και το ξέρουμε όλοι αυτό- κατόπιν των ενοχλήσεων και των απειλών της Τουρκίας και όχι επειδή είχε πρόβλημα το σκάφος, το οποίο διεξήγαγε τις μελέτες. Της Τουρκίας, η οποία επί μισό αιώνα κατέχει ένα πολύ σημαντικό κομμάτι της Κύπρου, ανεξάρτητα αν ο Υφυπουργός της Κυβέρνησης, ο κ. Τσάφος δεν έχει καμία δυσκολία να αναφέρεται σ’ αυτό σαν τουρκική δημοκρατία της βόρειας Κύπρου και να παραμένει στη θέση του. Της Τουρκίας που κοκκινίζει τα ελληνικά νησιά, τα οποία πάλι ο κ. Τσάφος στους χάρτες εμφανίζει τουρκικών συμφερόντων. Της Τουρκίας που είδαμε ποια είναι η αντιμετώπιση της με πιθανούς αντιπάλους του Ερντογάν και τη σύλληψη του δημάρχου Κωνσταντινούπολης Εκρέμ Ιμάμογλου για να μην μπορέσει να αποτελέσει τον βασικό του αντίπαλο. Και της ίδιας της Τουρκίας -και έχω εδώ άλλο δημοσίευμα- η οποία πίεσε την Ελλάδα να καταργήσει τρία πεδία βολής για συγκεκριμένες ημερομηνίες με δήθεν αντάλλαγμα σε ελληνικό χώρο η Τουρκία να μην κάνει ασκήσεις την Καθαρά Δευτέρα και αύριο, την 25η Μαρτίου.

Αναφέρομαι στο ότι εξεδόθησαν διεθνείς αγγελίες ότι δεν θα ενεργοποιηθούν τα πεδία βολής της Κρήτης LGC-101, της Άνδρου LCD-68 και της Ψαθούρας LCD-65 και ταυτόχρονα, βλέπουμε ότι η Τουρκία εξακολουθεί και βάζει εμπόδια και στην ελληνική κυριαρχία και στο FIR Αθηνών και στη διεθνή κυριαρχία στο Αιγαίο και τόσα άλλα «γκριζαρίσματα».

Άρα, κυρία Παπαδοπούλου, γίνονται μυστικές συνεννοήσεις με την Τουρκία, κομμάτι των οποίων είναι και η σύνδεσή μας ή η συναίνεσή μας στο να μπούνε στο Συμβούλιο Ασφαλείας του ΟΗΕ; Θεωρείτε ότι αν γίνει κάτι τέτοιο θα είναι προς τα εθνικά μας συμφέροντα;

Σε αυτά θέλω να μου απαντήσετε και όχι γενικολογίες για το τι γίνεται και τι υπογράφει ο Άγιος Μαρίνος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Φυσικά, η Ελλάδα συμμετέχει ενεργά στις συζητήσεις για τη μεταρρύθμιση στο Συμβούλιο Ασφαλείας και πολύ περισσότερο τώρα που είναι και μη μόνιμο μέλος, αλλά και γενικά. Και φυσικά, είναι κοινή αντίληψη όλων των κρατών-μελών των Ηνωμένων Εθνών ότι το Συμβούλιο Ασφαλείας πρέπει να μεταρρυθμιστεί, ώστε να είναι σε θέση να ανταποκριθεί στα καθήκοντά του.

Πάγια είναι η θέση μας ότι η τρέχουσα δομή του Συμβουλίου δεν του επιτρέπει να ανταποκριθεί στα σύγχρονα, περίπλοκα προβλήματα. Ως εκ τούτου, θα πρέπει να αυξηθεί η ουσιαστική συμμετοχή των υποεκπροσωπούμενων περιοχών. Αξίζει να αναφερθεί ότι το 1/3 των κρατών-μελών του ΟΗΕ δεν έχει διατελέσει ποτέ μέλος του Συμβουλίου Ασφαλείας.

Όσον αφορά δε την αφρικανική ήπειρο, μια από τις πολυπληθέστερες…

**ΜΙΧΑΗΛ ΧΟΥΡΔΑΚΗΣ:** Για την Αφρική θα συζητήσουμε, κυρία Υπουργέ;

**ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών):** Να τελειώσω, παρακαλώ.

Όσον αφορά δε την Αφρική, είναι σαφέστατο ότι υποεκπροσωπείται και πρέπει να υπάρξουν ορισμένες κινήσεις διόρθωσης. Τη θέση σε αυτή την υποστήριξε και ο Πρωθυπουργός από το βήμα της Γενικής Συνέλευσης τον περασμένο Σεπτέμβριο, υπογραμμίζοντας ότι η διεύρυνση του Συμβουλίου θα πρέπει να περιλαμβάνει τόσο μη μόνιμα μέλη όσο και μόνιμα μέλη, ώστε να αντανακλάται η γεωπολιτική και οικονομική πραγματικότητα του σήμερα.

Παράλληλα, εκφράσαμε πάντοτε την υποστήριξή μας στην ανάγκη καλύτερης συνεργασίας του Συμβουλίου Ασφαλείας με τη Γενική Συνέλευση, που θα καταστήσει τη λειτουργία του Οργανισμού περισσότερο δημοκρατική. Ως προς το δικαίωμα του βέτο, δεν τασσόμαστε υπέρ της κατάργησης του βέτο, αλλά υπέρ του εξορθολογισμού της χρήσης του.

Στο πλαίσιο αυτό, η χώρα μας στήριξε και συγκηδεμόνευσε την απόφαση της Γενικής Συνέλευσης κατά την οποία, εφόσον στο Συμβούλιο Ασφαλείας ασκηθεί βέτο, ακολουθεί συζήτηση στη Γενική Συνέλευση των Ηνωμένων Εθνών. Επίσης, στηρίξαμε άλλες πρωτοβουλίες, όπως εκείνη της Γαλλίας για τον εθελοντικό περιορισμό της χρήσης του δικαιώματος του βέτο σε περίπτωση μαζικών εγκλημάτων.

Μέσα από τη δραστηριοποίησή μας αυτή, η χώρα μας επιδιώκει ενεργά τον εκσυγχρονισμό της λειτουργίας του Συμβουλίου Ασφαλείας, προκειμένου να ανταποκρίνεται στις προκλήσεις. Η συζήτηση στα Ηνωμένα Έθνη και στο Συμβούλιο Ασφαλείας δεν γίνεται με βάση ένα μέλος. Γίνεται με βάση τις γενικότερες ανάγκες του Οργανισμού. Είμαστε πάρα πολύ μακριά από την ώρα που θα αποφασιστεί η αύξηση των μελών και ποια θα είναι τα μέλη αυτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, στο σημείο αυτό ολοκληρώθηκε η συζήτηση των επικαίρων ερωτήσεων.

Ερωτάται το Σώμα: Δέχεστε να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 15.44΄ λύεται η συνεδρίαση για την προσεχή Τετάρτη 26 Μαρτίου 2025 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

Καλή συνέχεια και χρόνια πολλά!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**